
Rezumat
Sfârşitul celui de-al Doilea Război Mondial nu a însemnat şi încetarea ostilităţilor între ţări s-au în interiorul acestora. Statele au continuat să-şi rezolve o serie de probleme politice cu ajutorul  mijloacelor armate.
Şi totuşi, o consecinţă a atrocităţilor comise asupra fiinţei umane pe timpul războiului, a fost adoptarea Convenţiilor de la Geneva din 12 august 1949, care au aplicabilitate şi astăzi, din care Convenţia a III-a se referă la tratamentul prizonierilor de război.
Convenţiile au fost completate în anul 1977 cu cele două Protocoale adiţionale. Ulterior la nivel internaţional au fost adoptate alte instrumente juridice care să reglementeze tratamentul aplicat prizonierilor de război.
 
 
1.1 Evoluţia legislaţiei internaţionale cu privire la statutul prizonierilor de război
După capitularea necondiţionată a Germaniei şi Japoniei care a marcat, din punct de vedere juridic, încetarea ostilităţilor şi practic încheierea celui de‑al Doilea Război Mondial, o problemă extrem de importantă a fost aceea legată de repatrierea prizonierilor de război. În octombrie 1945, Comisiile Medicale Mixte[1] au avut o primă întrunire în cadrul unei Conferinţe, unde s-a discutat această problemă.
În august 1946, aprilie 1947 şi mai 1948, s‑au desfăşurat adunări şi conferinţe ale filialelor naţionale aparţinând de Societăţile Naţionale de Cruce Roşie, care să pregătească textele ce vor fi adoptate la Conferinţa diplomatică programată să se desfăşoare la Geneva în anul 1949.
Conferinţa Diplomatică pentru atestarea Convenţiilor Internaţionale privind protejarea victimelor de război, convocată de Consiliul Federal Elveţian, în calitate de administrator al convenţiilor, s-a desfăşurat la Geneva, între 21 aprilie şi 12 august 1949. Dintre cele şaizeci şi trei de guverne reprezentante la Conferinţă, cinzeci şi nouă au trimis plenipotenţiari, iar patru au trimis doar observatori.
Reprezentanţii Comitetului Internaţional al Crucii Roşii au fost invitaţi să participe în calitate de experţi. După cele patru luni de dezbateri continue, Conferinţa a adoptat patru Convenţii[2].
Actul final a fost semnat de cincizeci şi nouă de state. Conform dispoziţiilor adoptate de acestea, noile convenţii de la Geneva intrau în vigoare la şase luni după depunerea a cel puţin două documente de ratificare.
La data de 12 februarie 1950, după expirarea celor şase luni, alte şaizeci şi unu de state au semnat cele patru convenţii.
1.1.1. Convenţia a III-a de la Geneva din 12 august 1949   privind tratamentul prizonierilor de război ;
Protocolul adiţional I din 8 iunie 1977
A constituit la vremea respectivă o mare realizare a dreptului internaţional în ceea ce priveşte protecţia prizonierilor de război, având aplicabilitate până în zilele noastre. Convenţia cuprinde o serie de obligaţii ale statelor în a respecta persoana şi demnitatea prizonierului de război.
Convenţia conţine o sută patruzeci şi trei de articole şi cinci anexe. Prin comparaţie, Convenţia din 1929, referitoare la prizonierii de război, avea nouăzeci şi şapte de articole, iar în capitolul II din secţiunea I-a a „Regulamentului privitor la legile şi obiceiurile războiului terestru”, din Convenţia a IV-a d e la Haga din anul 1907 se găseau doar şaptesprezece articole.          Această creştere a conţinutului actelor juridice s-a datorat faptului că în războiul modern, prizonierii sunt reţinuţi în număr foarte mare, deci aspectele legate de captivitate, în spiritul reglementărilor dreptului internaţional umanitar, trebuie să fie foarte bine precizate.
Astfel, Convenţia a III-a din anul 1949 reia unele aspecte cuprinse în Convenţia din anul 1929, dar aduce multe elemente de noutate.
Calitatea de prizonier de război, este extinsă şi asupra persoanelor care aparţin altor categorii de forţe militare şi care au căzut sub puterea inamicului[3]:
Beneficiau, de asemenea, de tratamentul rezervat prizonierilor de război şi persoanele care au aparţinut forţelor armate ale ţării ocupate, dacă, din cauza acestei apartenenţe, puterea ocupantă socoteşte necesar să procedeze la internarea lor – chiar dacă iniţial le eliberase în timp ce ostilităţile se desfăşurau în afara teritoriului pe care ea îl ocupau – mai ales după o încercare neizbutită a acestor persoane de a se alătura forţelor armate de care aparţin şi care sunt angajate în luptă[4].
Prizonierii de război beneficiau de aceste acorduri atâta timp cât Convenţia le era aplicată, în afară de stipulaţii contrare prevăzute în mod expres în acorduri. Convenţia nu împiedica activităţile umanitare pe care Comitetul Internaţional de Cruce Roşie, precum şi orice alt organism umanitar imparţial, le‑ar fi întreprins pentru protejarea prizonierilor de război şi pentru ajutoarele ce li se dădeau, cu acordul părţilor în conflict interesate.
Convenţia conţine prevederi referitoare la drepturile prizonierilor şi la posibilitatea de-a comunica cu familiile lor prin intermediul Comitetului Internaţional de Cruce Roşie. De exemplu, în cei zece ani de conflict armat (1980-1989) între Iran şi Irak, delegaţii acestui organism internaţional au identificat şi vizitat 56.925 de prizonieri irakieni, respectiv 39.558 de prizonieri iranieni, aceştia putând realiza comunicarea cu familiile lor[5].
De la începutul conflictului din Iugoslavia, Crucea Roşie a facilitat realizarea a trei milioane de schimburi de mesaje între prizonieri şi rudele lor. În anul 1994, acest organism a vizitat 16.300 de prizonieri în Bosnia – Herţegovina şi a intermediat eliberarea a 6.800 dintre aceştia[6]. Cele două intervenţii din Irak şi cea din Afganistan au demonstrat de asemenea oportunităţile de mediere a acestei organizaţii internaţionale şi de ajutorarea prizonierilor de război.
Convenţia prevedea că femeile trebuie să fie tratate cu toată consideraţia datorită sexului lor şi să beneficieze, în toate cazurile, de un tratament tot aşa de favorabil ca cel acordat bărbaţilor.
Interogatoriul prizonierilor de război era prevăzut să se  facă  într-o limbă pe care aceştia o înţeleg.
Convenţia stabilea o serie de îndatoriri şi reguli pe care statele deţinătoare de prizonieri de război trebuiau să le îndeplinească[7].
Puterea deţinătoare de prizonieri de război trebuia să suporte în mod gratuit întreţinerea lor şi să le acorde gratuit îngrijirile medicale pe care le necesită starea sănătăţii lor. De asemenea, avea obligaţia să trateze prizonierii fără nici o deosebire cu caracter discriminatoriu, bazată pe rasă, naţionalitate, religie, păreri politice sau orice alt criteriu analog. Puterea deţinătoare putea să  grupeze  prizonierii de război în lagăre sau secţiuni de lagăre, ţinând seama de naţionalitatea, de limba şi de obiceiurile lor, sub rezerva ca aceşti prizonieri să nu fie separaţi de prizonierii de război aparţinând forţelor armate în care serveau în momentul capturării lor, decât în cazul când ei consimţeau acest lucru.
Ori de câte ori consideraţiile de ordin militar necesitau, lagărele de prizonieri de război, erau semnalizate în timpul zilei prin literele P.G.[8] sau P.W.[9], aşezate astfel ca să fie văzute în mod distinct de la înălţime.
Fiecare lagăr de prizonieri de război era pus sub autoritatea directă a unui ofiţer responsabil aparţinând forţelor armate regulate ale ţării deţinătoare.
Regulamentele, ordinile, avertismentele şi comunicările de orice natură, privitoare la conduita prizonierilor de război, erau transmise într-o limbă pe care aceştia o înţelegeau.
Folosirea armelor contra prizonierilor de război, în special contra acelora care evadau sau încercau să evadeze, constituia  un mijloc extrem, care trebuia precedat de somaţiile cerute de împrejurări. Transferarea prizonierilor de război dintr-un lagăr în altul trebuia să se facă  cu omenie şi în condiţii care nu puteau fi mai puţin favorabile decât acelea de care beneficiau trupele statului deţinător în deplasările lor. În caz de transfer, prizonierii de război trebuiau înştiinţaţi în mod oficial de plecarea lor şi de noua lor adresă poştală. Această înştiinţare era făcută din timp, pentru ca să-şi poată face bagajele şi să-şi înştiinţeze familiile. Prizonierii erau autorizaţi să ia cu ei efectele personale, corespondenţa şi coletele sosite pe adresa lor;
Prizonierii de război bolnavi sau răniţi nu puteau fi transferaţi dacă vindecarea lor putea să fie compromisă prin călătorie, în afară de cazul când securitatea lor era cerută în mod imperios[10].
Puterea deţinătoare se putea folosii de prizonierii de război valizi la diferite munci, ţinând seama de vârsta, sexul, gradul şi de aptitudinile lor fizice. Prin convenţie erau stabilite foarte exact condiţiile de muncă ale prizonierilor, drepturile de toate felurile, inclusiv cele financiare[11].
Puterea deţinătoare era obligată să aloce tuturor prizonierilor de război un avans din solda lunară, al cărui cuantum era fixat prin convertirea în moneda acelei ţări a următoarelor sume[12]:
§                     categoria I – prizonieri de grad inferior aceluia de sergent –opt franci elveţieni;
§                     categoria II – sergenţi şi subofiţeri sau prizonieri cu grade echivalente – doisprezece franci elveţieni;
§                     categoria III – ofiţeri până la gradul de căpitan sau prizonieri cu grade echivalente – cincizeci de franci elveţieni;
§                     categoria IV – căpitani sau maiori, locotenenţi-colonei, colonei sau prizonieri cu grad echivalent – şaizeci de franci elveţieni ;
§                     categoria V – ofiţeri generali sau prizonieri cu grad echivalent – şaptezeci şi cinci de franci elveţieni ;
Moneda în care trebuiau plătiţi prizonierii de război, era după cum am arătat mai sus, cea a statului captor.
Totuşi, părţile interesate în conflict puteau modifica, prin acorduri speciale, cuantumul avansurilor de soldă plătite prizonierilor de război.
După ce a fost făcut prizonier sau, cel mai târziu la o săptămână după sosirea sa în lagăr, chiar dacă era vorba de un lagăr de tranzit, fiecare prizonier de război putea să se adreseze direct familiei sale, pe de o parte, şi Agenţiei Centrale a Prizonierilor de Război, pe de altă parte, cu o carte poştală, informându-i despre captivitatea sa, de adresa unde se află şi de starea sănătăţii sale. Aceste cărţi poştale de captură erau transmise cât mai repede cu putinţă. Prizonierii de război, rămaşi multă vreme fără veşti de la familia lor, sau care se găseau în imposibilitatea de a primi sau de a da veşti pe cale obişnuită, precum şi acei care erau despărţiţi de familiile lor prin distanţe considerabile, puteau fi autorizaţi să expedieze telegrame ale căror taxe erau trecute în debitul contului statului deţinător, sau plătite cu banii de care dispuneau prizonierii. De o asemenea măsură beneficiau şi în caz de urgenţă. Astăzi, convenţia ar trebui completată, prin folosirea mijloacelor moderne de transmitere a mesajelor: fax, telefonie mobilă, e-mail, etc.
Prizonieri de război, cu excepţia celor care aveau  grade de ofiţeri, puteau alege, în mod liber şi prin vot secret, la fiecare şase luni, pe reprezentanţii prizonierilor care să îi reprezinte pe lângă autorităţile militare, puterile protectoare, Comitetul Internaţional de Cruce Roşie şi orice alt organism care le-ar putea veni în ajutor. Aceşti responsabili aveau posibilitatea de-a fi reeligibili.
În lagărele de ofiţeri şi de cei asimilaţi lor, sau în lagărele mixte, ofiţerul prizonier de război cel mai vechi, în gradul cel mai înalt, era recunoscut ca reprezentant al prizonierilor. În toate cazurile, reprezentantul prizonierilor trebuia să aibă aceeaşi naţionalitate, limbă şi obiceiuri cu prizonierii de război pe care îi reprezenta.
Reprezentanţii prizonierilor nu răspundeau, prin simplul fapt că deţineau asemenea funcţii, de infracţiunile comise de prizonierii de război[13].
Prizonierii erau supuşi legilor, regulamentelor şi ordinilor generale în vigoare în forţele armate ale statului deţinător.
Numai tribunalele militare puteau judeca un prizonier de război. Excepţie se putea face atunci când legislaţia statului deţinător prevedea, în mod expres, ca tribunalele civile să judece un membru al forţelor armate. Erau interzise orice pedepse colective pentru acte individuale, orice pedeapsă corporală, orice încarcerare în localuri neiluminate de lumina zilei şi, în general, orice fel de tortură sau cruzime.
Mai mult, nici un prizonier de război nu putea să fie lipsit de gradul său de către statul deţinător, nici împiedicat să poarte semnele gradului.
Evadarea unui prizonier de război era considerată ca reuşită dacă[14]:
§   s-a alăturat forţelor armate ale statului de care depindea sau ale unui stat aliat;
§   dacă a părăsit teritoriul aflat sub autoritatea statului deţinător sau a unui stat aliat;
§   a ajuns pe o navă care avea arborat pavilionul statului de care depindea sau a unui aliat, care s-ar găsi în apele teritoriale ale statului deţinător, cu condiţia ca această navă să nu se găsească sub puterea acesteia din urmă.
Pedeapsa cu moartea nu putea fi pronunţată contra unui prizonier, decât dacă s-a atras atenţia tribunalului, în mod special, asupra faptului că acuzatul, nefiind un cetăţean al ţării deţinătoare, nu e legat de ea prin nici o obligaţie de credinţă şi că se găseşte în puterea sa ca urmare a unor împrejurări independente de propria sa voinţă. Dacă pedeapsa cu moartea era  pronunţată pentru un prizonier de război, hotărârea nu era executată înainte de expirarea unui termen de cel puţin şase luni, începând din momentul în care ţara protectoare primea, la adresa indicată, o comunicare amănunţită.
Beligeranţii trebuiau să repatrieze în ţările lor prizonierii de război grav bolnavi şi grav răniţi, indiferent de număr sau grad,  după ce starea de sănătate permitea transportul. Cheltuielile de repatriere a prizonierilor de război sau pentru transportul lor într‑o ţară neutră erau suportate de ţara de care depindea aceşti prizonieri, începând de la frontiera ţării deţinătoare.
Prizonierii de război trebuiau să fie eliberaţi şi repatriaţi fără întârziere după terminarea ostilităţilor .
Testamentele prizonierilor de război puteau fi întocmite astfel încât să satisfacă condiţiile de valabilitate cerute de legislaţia ţării lor de origine, care trebuia să ia  măsurile necesare pentru a aduce aceste condiţii la cunoştinţa ţării deţinătoare. La cererea prizonierului de război şi, în special, după moartea sa, testamentul era transmis fără întârziere ţării protectoare şi o copie, certificată pentru conformitate, era transmisă Agenţiei Centrale de Informaţii[15].
Anunţurile de deces sau listele tuturor prizonierilor de război morţi în captivitate, certificate pentru conformitate de un ofiţer responsabil, erau trimise în cel mai scurt timp Biroului de Informaţii al Prizonierilor de Război. Înmormântarea sau incinerarea trebuia să fie precedate de un examen medical al corpului acestuia, pentru a se constata moartea, pentru a permite redactarea unui raport şi, eventual, pentru a stabili identitatea decedatului. Autorităţile deţinătoare  vegheau ca prizonierii de război decedaţi în captivitate să fie înmormântaţi în mod onorabil, dacă era posibil după riturile religiei căreia îi aparţinea.
Odată cu începerea ostilităţilor, ţările beligerante trebuiau să constituie un Birou Oficial de Informaţii pentru prizonierii de război. Ţările neutre sau nebeligerante care primeau pe teritoriul lor persoane aparţinând beligeranţilor trebuiau să procedeze la fel. Scopul acestui birou era de a primi de la beligeranţi, date cu privire la persoanele capturate, pe care să le transmită în conformitate cu prevederile convenţiei, rudelor şi persoanelor interesate.
O Agenţie Centrală de Informaţii pentru prizonierii de război trebuia creată într-o ţară neutră, la propunerea Comitetului Internaţional al Crucii Roşii. Aceasta avea sarcina să concentreze toate informaţiile despre prizonierii de război şi să le transmită în cel mai scurt timp posibil beligeranţilor[16].
După adoptarea şi semnarea de către unele state a Convenţiilor de la Geneva, din 12 august 1949, conflictele militare nu au încetat, ci s‑au amplificat căpătând noi aspecte în ceea ce priveşte modul de desfăşurare şi de participare.
În aceste condiţii s-a simţit nevoia de-a se elabora un nou document prin care s-au reconfirmat şi dezvoltat reglementările privind prizonierii de război.
Este vorba de Protocolul adiţional I din 8 iunie 1977, la convenţiile de la Geneva, din 12 august 1949.
În secţiunea a II-a a Protocolului se precizează foarte clar care este componenţa forţelor armate: „Forţele armate ale unei Părţi la conflict se compun din toate forţele, toate grupurile şi toate unităţile armate şi organizate care sunt puse sub comandă, care răspunde de conduita subordonaţilor săi faţă de această Parte, chiar dacă aceasta este reprezentată de un guvern sau o autoritate necunoscută de către Partea adversă. Aceste forţe armate vor trebui să fie supuse unui regim de disciplină internă care să asigure, în special, respectarea regulilor de drept internaţional aplicabil la conflictele armate”[17]. Această precizare arată că membrii forţelor armate, în sensul celor arătate mai sus, sunt combatanţi şi dacă vor fi capturaţi vor beneficia de statutul de prizonier de război.
Dacă pe timpul unui conflict armat un combatant nu se poate diferenţia de populaţia civilă, el îşi păstrează statutul de combatant, cu condiţia, ca în astfel de situaţii, să poarte armele la vedere pe durata fiecărei acţiuni militare şi pe timpul în care este expus vederii de către adversar. În cazul când aceste condiţii nu sunt respectate combatantul pierde dreptul de a fi considerat prizonier de război dar, cu toate acestea beneficiază de protecţii echivalente, în toate privinţele, cu acelea care sunt acordate prizonierilor de război, dacă va fi judecat sau condamnat pentru infracţiunea pe care a comis-o. Când un combatant cade în mâinile unei părţi adverse, atunci când nu participă la un atac sau la o acţiune militară pregătitoare, el nu pierde ca urmare a acţiunilor pe care le-a executat anterior, dreptul de a fi considerat prizonier de război.
În cazul când există o îndoială privind dreptul la statutul de prizonier de război, de care ar trebui să beneficieze o persoană, aceasta va beneficia de acel statut, aşteptând ca statutul său să fie determinat de un tribunal competent.
 
1.1.2.Alte instrumente juridice internaţionale care reglementează statutul prizonierilor de război
Sfârşitul războiului rece a generat izbucnirea unor conflicte de natură etnică şi religioasă, pe fondul nerespectării drepturilor omului. Atrocităţile care s‑au produs în aceste conflicte, cât şi nerespectarea prevederilor Convenţiilor din 1949 au făcut necesar găsirea şi a altor instrumente juridice internaţionale pentru a completa convenţiile anterioare, legate de prizonierii de război.
Un astfel de document, generat de războiul civil din fosta Iugoslavie, este: „Statutul modificat al Tribunalului Internaţional Penal pentru fosta Iugoslavie„ (adoptat la 25 mai 1993, prin Rezoluţia 1166, amendată la 13 mai 1998 prin Rezoluţia 1329, amendată la 17 mai 2002 prin Rezoluţia 1411).
A fost creat de către Consiliul de Securitate al O.N.U. care a acţionat în virtutea capitolului VII al Cartei. Tribunalul  Internaţional a fost instituit pentru judecarea persoanelor presupuse responsabile de violări grave ale dreptului internaţional umanitar comise pe teritoriul fostei Iugoslavii începând cu anul 1991[18].
Tribunalul Internaţional este abilitat să urmărească persoanele care au săvârşit sau au ordonat infracţiuni grave, prin care se încalcă prevederile convenţiilor de la Geneva din 12 august 1949.
Printre aceste infracţiuni se numără: constrângerea unui prizonier de război să servească forţele armate ale puterii inamice, privarea unui prizonier de război de dreptul de a fi judecat corect şi imparţial etc.[19]
În iunie 1994 a fost adoptat „Manualul de la San Remo privind dreptul internaţional aplicabil în conflictele pe mare”. Documentul a fost elaborat de jurişti şi experţi navali, reuniţi la Institutul Internaţional de Drept Umanitar.
În manual se precizează că membrii personalului medical şi religios care asigură asistenţa medicală şi spirituală a răniţilor, bolnavilor şi naufragiaţilor nu trebuie să fie consideraţi prizonieri de război. Pot fi reţinuţi atât timp cât serviciile lor  sunt necesare pentru satisfacerea cerinţelor medicale sau spirituale ale prizonierilor de război.
În baza acestui document juridic, cetăţenii unui stat inamic au dreptul la statutul de prizonier de război dacă[20]:
§                                 sunt membrii ai forţelor armate ale inamicului;
§                                 însoţesc forţele armate ale inamicului;
§                                 sunt membrii ai echipajelor  navelor auxiliare;
§                                 sunt membrii echipajelor navelor comerciale sau aeronavelor civile inamice;
§                                 sunt membrii echipajelor navelor comerciale sau aeronavelor civile neutre care au participat direct la ostilităţi în contul inamicului sau au servit ca  auxiliar în contul inamiului.
La 17 iulie 1998, la Roma, s‑a adoptat „Statutul Curţii Penale Internaţionale”. Curtea a fost înfiinţată pentru a fi o instituţie permanentă, care să poată să-şi exercite competenţa faţă de persoanele care au comis crimele cele mai grave. Sediul Curţii este la Haga (Olanda). Curtea are personalitate juridică internaţională.
Printre crimele cele mai grave judecate de Curtea Penală Internaţională se numără crimele de război.
În anul 1999 au fost elaborate şi promulgate de Secretarul General al Naţiunilor Unite o serie de ,,….reguli privind dreptul internaţional umanitar, pe care forţele O.N.U. trebuie să le respecte când sunt angajate ca forţe combatante, în situaţii de conflict armat, pe durata şi în zona angajamentului respectiv’’.
De remarcat că aceste reguli se aplică în acţiuni de impunere sau în operaţiunile de menţinere a păcii în care folosirea forţei este permisă pentru autoapărare.
La capitolul „Tratamentul persoanelor deţinute’’ se arată că: „…Forţa Naţiunilor Unite trebuia să trateze cu umanitate şi să respecte demnitatea membrilor forţelor armate deţinuţi, care vor fi trataţi conform prevederilor Convenţiei a III-a de la Geneva din 1949, cărora li se aplică mutatis mutandis[21], astfel:
–            capturarea şi deţinerea acestora trebuia să fie notificată fără întârziere părţii de care ei depind şi Agenţiei Centrale de Informaţii a Comitetului Internaţional al Crucii Roşii;
–            cei capturaţi trebuie puşi sub pază, în siguranţă şi în condiţii de securitate, care să le furnizeze toate îngrijirile posibile de igenă şi sănătate;
–            sunt îndreptăţiţi să primească hrană şi îmbrăcăminte, igenă şi asistenţă medicală;
–            femeile vor fi deţinute în localuri separate de cele ale bărbaţilor, supravegherea exercitându-se de către femei;
–            în cazul când copii, care nu au vârsta de 16 ani, iau parte la ostilităţi şi sunt capturaţi de forţa Naţiunilor Unite, (aceştea beneficiind de o protecţie specială), vor fi puşi sub pază în localuri separate de cele ale adulţilor, cu excepţia când sunt cazaţi cu familiile lor.
–            dreptul C.I.C.R. de a vizita prizonierii şi persoanele capturate este respectat şi garantat[22].
Aceste instrumente juridice adoptate demonstrează faptul că legislaţia internaţională încearcă să ţină pasul cu realitatea, că se  adaptează acesteia, încercând să rezolve şi să reglementeze cât mai exact statutul prizonierilor de război în condiţiile conflictelor militare moderne.
 
 
1.2.  Receptarea reglementărilor internaţionale referitoare la prizonierii de război în legislaţia  militară românească după anul 1949
Sfârşitul celui de-al Doilea Război Mondial a găsit România în sfera de influenţă sovietică. Această situaţie a avut unele repercursiuni asupra modului de receptare, de către România, a reglementărilor internaţionale referitoare la  prizonierii de război. Astfel, Convenţia a III-a de la Geneva privitoare la tratamentul prizonierilor de război din 12 august 1949 a fost ratificată de România abia la 1 iunie 1954. Ratificarea s‑a făcut cu unele rezerve[23] generate de politica sferelor de influenţă a marilor puteri, astfel:
–                                  România nu recunoştea cererile adresate de către ţara deţinătoare unui stat neutru sau unui organism umanitar de a asuma sarcinile atribuite ţărilor protectoare, în cazul când consimţământul respectiv al guvernului ţării ai cărei resortisanţi erau persoane protejate nu era obţinut;
–                                  România nu considera valabilă eliberarea ţării deţinătoare, care transfera unei alte ţări prizonierii de război, de responsabilitatea aplicării convenţiei acestor prizonieri de război;
–                                  România nu se considera legată de obligaţia de a extinde aplicarea convenţiei prizonierilor de război condamnaţi în virtutea ţării deţinătoare.
De asemenea Protocolul adiţional I din iunie 1977, la convenţiile de la Geneva din 12 august 1949, a fost ratificat de statul român la 11 mai 1990, după Revoluţia din decembrie 1989, când România a revenit pe drumul democraţiei.
În perioada analizată au apărut o serie de instrucţiuni şi regulamente cu privire la prizonierii de război.
–  Instrucţiuni  cu privire la interogarea prizonierilor de război, studierea armamentului, tehnicii de luptă şi documentelor capturate sau găsite pe câmpul de luptă. Acest regulament a fost elaborat în anul 1968 atunci când situaţia politico-militată a fost deosebit de tensionată pe plan extern. Invadarea Cehoslovaciei de unele state membre ale Tratatului de la Varşovia, neparticiparea României la această agresiune, pericolul iminent ce plana asupra ţării noastre, au dus la elaborarea unor documente şi regulamente militare printre care şi cel precizat mai sus.
În prima parte a regulamentului se prezintă unele noţiuni explicative referitoare la: prizonier de război, transfug, dezertor, refugiat, evadat, interogatoriu etc.
Prin prizonieri de război se înţeleg acei „militari izolaţi sau în grup, precum şi alte persoane care acţionează în timp de război de partea inamicului şi care în urma unor acţiuni sau ca rezultat al luptelor (bătăliilor) defavorabile pentru inamic, au fost capturaţi sau au căzut sub puterea părţii adverse şi pe care aceasta îi reţine de a nu participa pe mai departe la ostilităţile ce se desfăşoară’’[24].
În continuare, se fac referiri la ofiţerii destinaţi cu interogarea prizonierilor de război şi modalităţile de desfăşurare a interogatoriilor.
Capitolul al II-lea se referă la atribuţiunile comandanţilor, şefilor de state majore şi organelor de cercetare pe linia interogării prizonierilor de război[25].
Astfel aceştia trebuiau: să conducă întreaga activitate a persoanelor destinate cu interogarea prizonierilor şi verificarea documentelor acestora; să asigure încadrarea în statele de organizare a persoanelor competente pentru a putea executa interogarea prizonierilor de război; să conducă personal interogarea unor prizonieri care prezintă mare valoare informativă, sau a căror informaţii implică luarea unor măsuri urgente; să studieze personal unele documente de operaţii capturate de la inamic sau găsite pe câmpul de luptă.
În afara acestor atribuţiuni generale mai sunt precizate sarcinile ce revin şefului cercetării regimentului, al diviziei, al armatei, al frontului şi a şefului direcţiei informaţii de pe lângă Comandamentul Suprem.
În capitolul al III-lea se prezintă organizarea şi desfăşurarea activităţilor de interogare a prizonierilor de război, la nivel de: grupă, pluton, companie, batalion, regiment, divizie, armată, front şi Comandament Suprem[26].
Pe lângă acest regulament, cu destinaţie precisă la prizonierii de război, în cuprinsul altor regulamente militare sunt prevăzute reglementări legate de prizonierii de război astfel:
– „Regulamentul de luptă al infanteriei şi vânătorilor de munte  ( A.N.- 4) din 1989,’’conţine un cod de conduită umanitară, iar în ultimul capitol se face referire la atitudinea faţă de prizonierii de război, care trebuie să fie în concordanţă cu convenţiile internaţionale la care România este parte, iar aceştia – prizonierii –  trebuie să fie trataţi tot timpul cu omenie;
– „Regulamentul general al acţiunilor militare (A.N.-1) din 1996,’’ instituia prin conţinutul unor articole asistenţa juridică a acţiunilor militare. ’’…asistenţa juridică trebuie să vegheze permanent ca acţiunile militare să se desfăşoare (…) prin eliminarea crimelor, distrugerilor şi suferinţelor inutile pe câmpul de luptă’’[27];
– „Regulamentul general al conducerii acţiunilor militare (A.N.-2) din 1998,”prin care se instituie în cadrul comandamentelor militare un compartiment juridic care îl consiliază pe comandant în domeniul legislaţiei;
– „Doctrina operaţională a Trupelor de Uscat din 1999,’’ constituie un „minicod de comportament în planificarea şi ducerea luptei …” combatantul inamic, care nu se mai află în poziţia de a lupta, nu va mai fi atacat, ci va fi protejat (el este făcut prizonier nu pentru a fi pedepsit, ci pentru a fi împiedicat să continue lupta)”[28];
– „Manual pentru instruirea militarilor în Dreptul Internaţional Umanitar (D.I.U.-1) din 2005”[29], unde în capitolul V sunt precizate: noţiunea de prizonier de război (Orice combatant care cade în puterea părţii adverse este prizonier de război), tratamentul prizonierilor de război în zona de luptă (Combatanţii capturaţi în zona în care se desfăşoară luptele sunt prizonieri de război, chiar dacă s-au predat sau nu. Conform normelor dreptului internaţional umanitar, devin persoane protejate), drepturi şi obligaţii ale prizonierilor (vor fi protejaţi şi trataţi cu umanitate în toate împrejurările; au dreptul la respect cu privire la persoana şi onoarea lor; femeile şi copiii beneficiază de protecţie specială; nu vor fi internaţi în penitenciare decât în cazuri speciale), răspunderi ce revin puterii care a capturat prizonierii de război (prizonierii de război sunt sub autoritatea puterii inamice, şi nu a indivizilor sau structurilor militare care i-au capturat). Acestă lucrare este documentul de referinţă privind statutul prizonierilor de război, difuzat în armata României.
– „Manual pentru instruirea personalului armatei României privind statutul persoanelor capturate (D.I.U.-2) din 2006,’’în acest manual, tot la capitolul V, sunt arătate „Atribuţiile structurilor militare privind prizonierii de război”, în cadrul cărora se precizează răspunderile generale ale principalelor structuri din cadrul Statului Major General, Biroul pentru Prizonierii de Război, pe timp de pace şi la război. În manual mai sunt cuprinse problemele administrative, aspectele disciplinare, munca şi controlul, ce revin în sarcina acestor structuri.
Manualul precizează faptul că, în caz de război, se va constitui la nivelul statelor majore ale categoriilor de forţe ale armatei, un compartiment pentru prizonierii de război.
În capitolul VI se arată modalităţile de cooperare cu unele structuri, pentru gestionarea situaţiei prizonierilor de război – Biroul Naţional de Informaţii, Comitetul Internaţional al Crucii Roşii (C.I.C.R.), Puterea protectoare, Ministerul Administraţiei şi Internelor, Ministerul Justiţiei, Societatea Naţională de Cruce Roşie din România şi alte organizaţii umanitare nonguvernamentale: (O.N.G.), reprezentanţii mass-media etc[30].
România a aderat la toate documentele de drept internaţional elaborate, cu privire la statutul prizonierilor de război, demonstrând caracterul paşnic al poporului român, dorinţa sa de pace şi înţelegere între state. Pentru cunoaşterea prevederilor acestor documente în rândul armatei au fost redactate o serie de regulamente şi instrucţiuni – cele arătate mai sus, – în care au fost incluse aceste norme de protecţie a prizonierilor de război.

